Title: ประกาศกรมประมง เรื่อง กำหนดหลักเกณฑ์และวิธีการในการแจ้งการเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และวิธีการในการแจ้งการเข้าออกท่าเทียบเรือประมง
ของเรือขนถ่ายสัตว์น้ำหรือเรือเก็บรักษาสัตว์น้ำ
พ.ศ. ๒๕๖๐

อาศัยอำนาจตามความในมาตรา ๘๘ (๓) แห่งพระราชกำหนดการประมง
พ.ศ. ๒๕๕๘
อธิบดีกรมประมงออกประกาศไว้ ดังต่อไปนี้

ข้อ
๑  ให้ยกเลิกประกาศกรมประมง เรื่อง
กำหนดหลักเกณฑ์และวิธีการในการแจ้งการเข้าออกท่าเทียบเรือประมงของเรือขนถ่ายสัตว์น้ำหรือเรือเก็บรักษาสัตว์น้ำ
พ.ศ. ๒๕๕๘ ลงวันที่ ๒๙ ธันวาคม พ.ศ. ๒๕๕๘

ข้อ
๒  ให้เจ้าของหรือผู้ควบคุมเรือประมงที่ได้นำเรือประมงที่จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำออกไปขนถ่ายสัตว์น้ำ
ต้องแจ้งการเข้าออกท่าเทียบเรือประมงทุกครั้งด้วยวิธีการแจ้งโดยตรงหรือโดยทางโทรสาร
ตามแบบที่กำหนดท้ายประกาศนี้
ไปยังศูนย์ควบคุมการแจ้งเรือเข้าออกตามรายชื่อแนบท้ายประกาศนี้
กรณีเจ้าของหรือผู้ควบคุมเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำโดยใช้เรือประมงขนาดต่ำกว่าสามสิบตันกรอสลงมาอยู่ก่อนหรือในวันที่ประกาศฉบับนี้มีผลใช้บังคับให้แจ้งการเข้าออกท่าเทียบเรือประมงตามวรรคแรกภายหลังจากพ้นกำหนดสามสิบวัน
นับแต่วันที่ประกาศฉบับนี้มีผลใช้บังคับ

ข้อ ๓  การแจ้งการเข้าออกท่าเทียบเรือประมง
ให้แจ้งภายในระยะเวลายี่สิบสี่ชั่วโมง แต่ไม่น้อยกว่าสองชั่วโมงก่อนการนำเรือเข้าหรือออกจากท่าเทียบเรือประมง
แล้วแต่กรณี

ข้อ
๔  ในกรณีที่เป็นการเข้าเทียบท่าเพื่อขนถ่ายสัตว์น้ำ
หรือนำสัตว์น้ำหรือผลิตภัณฑ์สัตว์น้ำขึ้นท่าเทียบเรือประมง
ให้เจ้าของหรือผู้ควบคุมเรือประมงส่งมอบเอกสารหลักฐาน ดังต่อไปนี้
(๑)
บัญชีรายชื่อและหนังสือคนประจำเรือ สำหรับคนประจำเรือซึ่งมีสัญชาติไทย
(๒)
บัญชีรายชื่อและใบอนุญาตให้ทำงานตามกฎหมายว่าด้วยการทำงานของคนต่างด้าว สำหรับคนประจำเรือซึ่งมิได้มีสัญชาติไทย
(๓)
สำเนาเอกสารการจัดเวลาพักของคนประจำเรือ

ข้อ
๕  ให้พนักงานเจ้าหน้าที่ซึ่งประจำอยู่ที่ศูนย์ควบคุมการแจ้งเรือเข้าออก
รวบรวมสำเนาเอกสารหลักฐานตามข้อ ๒ และข้อ ๔
และรายงานผลการตรวจสอบต่อกรมประมงทุกสามสิบวัน

ข้อ
๖[๑]  ประกาศนี้ให้ใช้บังคับเมื่อพ้นกำหนดสิบห้าวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๒๘
กุมภาพันธ์ พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑. แบบฟอร์มการแจ้งการเข้าออกท่าเทียบเรือประมง
(สำหรับเรือขนถ่ายสัตว์น้ำหรือเรือเก็บรักษาสัตว์น้ำในน่านน้ำไทย)
๒. รายชื่อศูนย์ควบคุมการแจ้งเรือเข้าออก

(ดูข้อมูลจากภาพกฎหมาย)

ปริยานุช/จัดทำ
๑๐ มีนาคม ๒๕๖๐

พิมพ์มาดา/ตรวจ
๒๘ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๗๒ ง/หน้า ๙/๘ มีนาคม ๒๕๖๐